
Резюме: Кризата е понятие, което присъства в човешкото разбиране още от древността. В контекста на сигурността, съществуващото разнообразие от дефиниции прави актуален въпроса за хомогенизиране на съдържанието, описвано от термина. В контекста на сигурността такова хомогенизиране изяснява неизвестните относно управляемостта на кризите и потвърждава, че са управляеми най-вече човешките действия, свързани с кризата.

Abstract: Crisis is a concept that has been embedded in human understanding since antiquity. Within the context of security, the considerable diversity of existing definitions renders the question of homogenising the content denoted by the term particularly relevant. From a security perspective, such homogenisation helps to clarify uncertainties regarding the governability of crises and confirms that it is primarily human actions associated with a crisis that can be governed.

Без кризите е трудно да се представи човешкото ежедневие. Хората непрекъснато се противопоставят на предизвикателствата от природата, или на тези, които сами си причиняват. Образно, но не прецизно казано, кризата е такова предизвикателство, което човекът не може да преодолее веднага и без да наруши присъщите си действия, отношения, мисия, визия и цели.  От една страна кризата затруднява човека или организацията и може дори да ги доведе до летален край. От друга, кризите издигат хората и социалните агрегати, които са устояли на предизвикателството, до ново стъпало от стълбата на развитието и осигуряват по-широк кръгозор – от по-високо и по-надалеч. Изглежда, че кризите са инструментът, с който природата развива човека и чрез който се разбира с него. Следователно, колкото по-добре хората разбират кризите и колкото по-точно се изразяват за тях, толкова по-ефективно и ефикасно става активното приспособяване на човека към заобикалящия свят.
Доколкото кризата е предизвикателство, но и въпрос на разбиране, разбиране, настоящото научно търсене се фокусира върху въпросите: Доколко свойството „управляемост“ е присъщо на кризите, и какво точно се управлява – феноменът криза или действията, чрез които хората преодоляват кризата?
Развитата хипотеза е двукомпонентна:
1), че феноменът криза е описуем чрез параметрите на сигурността и  засяга най-вече конструкта „устойчивост“ и
2), че колкото и да е активно човешкото приспособяване към природата, хората не могат да управляват напълно кризата като част от природата, а само своите действия. Такова доказване е съществено за практиката, тъй като утвърждава важната причина, хората непрекъснато да са в очакване и готовност за посрещане и справяне с кризи. То не отрича активности като кризисен мениджмънт, превенция на кризи и т.н., а подчертава неизбежността от развиването им и отвореният им характер.

1. Материали и методи
Изследването е от теоретичен характер и обхваща концепции за кризата, които се отличават една от друга. Търсен е отговор на въпроса, дали тези концепции, освен че се различават, си и противоречат. Приложеният научен подход е феноменологичен, т.е. кризите и тяхната управляемост са изследвани в тясна връзка с човешкото преживяване и със значението, което им хората им отдават.[1] Свързването и на понятията „криза“ и „сигурност“ с опита и с преживяванията съответства със съвременните теории за сигурността, според които сигурността не е само устойчиво, динамично равновесие, но и такова равновесие, което има значение само за човека [2]. Поради това, като релевантно е възприето виждането на авторите от Копенхагенската школа за изследване на сигурността, според които хората възприемат една заплаха едва след като я осмислят като заплаха.[3] Това виждане е обвързано с кризите поради очевидната взаимосвързаност между промени, заплахи и кризи. То осигурява гледна точка (тази на сигурността), която  е разбирана като подходяща за настоящото изследване.

2. За кризите. Теоретичен преглед
Известно е обстоятелството, че кризата винаги е свързана с промяна. Дори и да завърши неблагоприятно за засегнатия човек или организация, след кризата околният свят не е същия. Тази особеност превръща кризите в особен феномен, за който са налични множество концепции, които непрекъснато се допълват и прецизират. 
Когато се изследват въпроси на управляемостта възникват редица препятствия. Първата трудност произтича от разбирането за криза. Дори и в популярната реч то не е съвсем ясно определено. В тълковния речник на българския език значението на думата криза е описано като: 
– „Решителен, важен момент, период, в развитието на болест, от който зависи изходът на болестта…“;
– „Внезапен, силен пристъп на болест…“;
– „Решителен, важен момент в развитието или живота на човек, свързан обикн. със силни преживявания, промени и …“;
– „Дълбоко разстройство, сътресение в обществения, политическия и стопанския живот на обществото поради икономически причини, придружено с влошаване на положението на всички трудещи се...“;
– „Рязка промяна, обикн. към по-лошо, в състоянието, развитието на нещо, която има решителни, важни последици…“;
– „Належаща, остра нужда от нещо, което обикн. е в малко количество, не достига или не се намира...“.[4]
Очевидно е, че тези значения на думата криза не могат да бъдат трансформирани в описание, което позволява конструиране на еднозначен научен термин. Затруднението е, че тези значения остават като „странични ефекти“ в мисленето ни, когато възприемаме кризите, т.е. създават препятствие пред феноменологичния подход.
Друго затруднение е наличието на разнообразни научни определения за кризите. Едни се стремят да обхванат изцяло съдържанието на понятието „криза“. Други се ограничават в рамката на функциите и отговорностите на този, който употребява термина и т.н.
Широко разпространено е разбирането, че кризата е динамично състояние, при което човекът или организацията трайно изпадат в неспособност да изпълняват своите присъщи действия, да постигат своята мисия и цели.
Димитър Йончев например определя кризата като състояние на средата, в което присъстващия не разполага с контрол върху въздействащите фактори. Относно риска, по време на криза възниква висока степен на неопределеност[5]. Наличието на висока неопределеност оправдава допускането, че управляемостта е невъзможна, или поне че пълната управляемост на кризите е невъзможна.
В духа на това определение, в настоящия труд кризата е разбирана като специфична промяна, свързана със събитие или процес в света, протичането на която, според разпознатото от засегнатите човек, социална група, организация и др., изменя за дълго време, рязко, в цялост или отчасти, визията и присъщото поведение на социалната система. 
При това, евентуалното изменение не винаги е в негативна посока. Китайците имат два йероглифа, с които описват кризата – „възможност“ и „опасност“[6]. Например, когато по време на Втората световна война, през 1940 г. в Париж влизат германски войски, известната американска журналистка Дороти Томпсън (Dorothy Celene Thompson, 1893–1961) публикува във в. „Вашингтон пост“ коментар, който е озаглавен „Възможност в кризата: Размисли след падането на Париж“[6]. Някъде от тогава започва традицията в европейското разбиране, кризите да се приемат и като заплаха, и като възможност. 
Според германския изследовател Гюнтер Бентеле (Günter Bentele) кризата има три възможни изхода: изход към по-добро; изход към по-лошо и изход, който запазва старото състояние непроменено.[7] В практиката си не съм срещал третата възможност и не съм чувал някой да я е постигнал. Собственото мнение е, че доколкото кризата е тежко събитие, тя винаги оставя отпечатък върху преживелите я човек или организация, т.е. последните няма как да останат същите. В този смисъл, кризата винаги води до промяна, но не е еквивалент на промяната.

3. Кризите от гледна точка на сигурността
Очевидно е, че когато един обект е в криза, неговата сигурност е нарушена. Обратното обаче едва ли е вярно. Не всеки индивид или организация непременно изпадат в криза при нарушаване на устойчивото, динамично равновесие, наречено сигурност. Например дребната драскотина, ако не изведе човека от равновесие, то поне нарушава динамиката. Само че такова нарушение не е криза, защото не е нарушен параметъра “устойчивост“. Подобно стоят нещата и в една организация. Провалянето на някакъв брой доставки нарушава динамичността и равновесието, присъщи за компанията, но не винаги водят до криза. Те се превръщат в такава едва когато провалянето на един от факторите доведе до трайно забавяне на организацията и до съмнения (т.е. неопределеност), дали засегнатия ще преодолее дисбалансите.
Ето и пример от практиката. На 23.05.2026 г. в гр. Велико Търново се стоварва бедствие: Поради внезапен и извънредно обилен дъжд, река Янтра излиза от коритото си, наводнени са къщи и улици, падат дървета, движението е спряно. Единият от параметрите на сигурността - равновесието очевидно е нарушен. Ситуацията изглежда стресиращо, рисковете са много, сигурността очевидно е засегната (или поне е под заплаха), но чрез премерени, предварително подготвяни в общата си част и очевидно успешни действия, положението е овладяно, а засегнатата инфраструктура – възстановена. Още на другия ден градът заживява нормалния си живот, т.е. бедствието е тежко, но не нарушава устойчивостта като фактор на сигурността и не допуска неопределеност в присъщото за града действие.
Доколкото природните бедствия не са изолирано явление, поне в умерения климатичен пояс, е редно да се отбележи, че не всички случаи са като тези във Велико Търново. В масмедиите не е трудно да се открият случаи, в които подобни внезапни дъждове са свързани с жертви, извеждат трайно засегнатото населено място от устойчивостта на присъщото му ежедневие. Тогава безспорно се наблюдава наличие на криза. Типичен пример е състоянието на с. Струмяни, където след бедствието от последните дни на август, въпреки усилията на местните жители, на държавните институции и на доброволци, животът на хората е изведен от присъщите действия, мисия и визия за седмици.
Посочените примери и направените съждения позволяват извеждане на характерния за разбирането за сигурност параметър „устойчивост“ като критерии за наличието или отсъствието на криза и позволява конструиране на определението:
Кризата е състояние, в което е нарушена устойчивостта на засегнатия и мерило за това е интродуцирането на висока степен на неопределеност към образа на засегнатия. За динамиката и равновесието не смеем да твърдим какво се случва, тъй като те са инструментите, с които потърпевшия се стреми и евентуално възстановява присъщата си устойчивост, т.е. излиза от кризата. 
Предимствата на такова определение не са единствено, че обвързва кризата със сигурността, а че премахва относителността на словосъчетанието „достатъчно дълъг период“. (Вж. по-горе дефиницията, че кризата е състояние, в което засегнатият е лишен от възможността да извършва присъщата си дейност за достатъчно дълъг период от време).
Друга особеност е, че ориентира към изтощението, като едно от отрицанията на устойчивостта. Това, че войната е криза, едва ли подлежи на съмнение. За настоящото търсене е интересен фактът, че в концепциите за съвременно воюване се акцентира върху „войната на изтощение“, което в случая е разбирано, че чрез нейното отрицание се поставя фокус върху устойчивостта. Изследователите достигат и до решението, че „войната на изтощение“ изисква мощна отбранителна индустрия“. [8] Това, че се предлага изпълнимо решение означава, че устойчивостта със сигурност подлежи на някакво управление (не знаем дали е напълно управляема).
Друга важно свойство на устойчивостта е, че тя е обратно производна на неопределеността (висока устойчивост = ниска неопределеност), а неопределеността е функционален израз на успешността на управлението, така конструираното определение, че кризата е състояние на нарушена устойчивост, осветлява и връзката между кризите и управляемостта.

4. Кризи, управление и управляемост 
Според Речника на основните понятия на Нов български университет, „Управление е процесът на упражняване на ръководни дейности в рамките на някаква конкретна система, с цел организиране на дейността на тази система – опазване на структурата и, разпределяне на отговорностите и синхронизация на участниците в нея, поддръжка и развитие на дейността ѝ“[9]. Цитатът показва тясна връзка между управлението и подредеността в системата. В източните култури тази връзка е още по-очевидна. Чун Вей Чу подчертава, че управлението е процес, в който въз основа на някаква информация „за промяна“ (уточнението – мое) се вземат решения, чрез които се намалява неопределеността в организацията.[10]
Спецификата, че кризата се свързва със значима промяна, поставя редица неизвестни пред свойството управляемост. Значимите промени обикновено настъпват внезапно и колкото и да ги очакваме, те ни изненадват. От една страна, в такива условия на изненада няма как да се добие надеждна информация, която да послужи за управленски процес. От друга, гореспоменатите определения позволяват кризата да се разглежда като процес на подреждане на системата. На изхода от кризата, засегнатата система е или по-добра (по-добре определена и подредена), или по-лоша (по-зле подредена). Дори леталният изход е някаква форма на подреденост. Следователно самата криза е някакво управление, с което природата вероятно редуцира неопределеността в системите на хората.
Според концепцията, представена от Чун Вей Чу обаче, неопределеността е антипод на управлението. Очертава се теоретична рамка, според която изглежда, че за човека кризата е неуправляема. Опитът показва, че не е така. Известно обяснение на това противоречие предлага Чавдар Христов. Той разглежда кризата в следната логическа последователност: 
Кризата засяга хората – човекът е социално същество и неговите действия са детерминирани от опита, от социалните ограничения и т.н. – Следователно при кризите е налична известна управляемост.[11]
Така се достига до широко разпространеното приемане и в науката, и в практиката, че в пълната си същност кризата е неуправляема, но са управляеми човешките действия за подготовката, за откриването на първите сигнали за криза,  за организирането на активността за справяне в хода на кризата и за преодоляване на щетите. Първите стъпки на тази относителна управляемост вероятно са не само началния, но и най-важния етап от успешното справяне с кризата.
Както отбелязват все повече изследователи, важна особеност е, че управлението при кризата не се състои единствено в организиране на действия по защита на население и инфраструктура, а започва още с планиране и оповестяване.[12] Достигнатите резултати в настоящото изследване позволяват това обобщение да се разшири, в духа на концепциите на Копенхагенската школа с твърдението, че първото управленско действие, свързано с кризи започва от превантивната дейност за точно възприемане на значимата промяна. Това първо управленско действие следва да не допуска необосновано тълкуване на промяната като заплаха, а ако заплаха наистина съществува, тя да се представи на хората обосновано, „хладнокръвно“ и с ясен план за преодоляване. Това уточнение е важно, тъй като кризата започва „в главите на хората“ и допускането на паника и страх блокират способността на човека да преодолява кризите.

5. Стеснените разбирания за криза, като предпоставка за управляемост
Цитираните досега определения, макар и сравнително изчерпателни спрямо философското описание на понятието „криза“, едва ли са удобни за практическа употреба. Поради това, в практиката се ползват „тесни“ определения за кризата. В медицината например болестта се разбира като криза.[13] В психологията се говори за криза на възрастта, за криза на характера и т.н. Познати са словосъчетания като политическа криза, икономическа криза, финансова криза и т.н. Всички тези определения са производни на термина криза, но прави впечатление, че въпросната производност е функция на активността, която човекът развива, за да преодолее кризата. 
Следователно, доколкото човешкото поведение е детерминирано, определени елементи от конструкта криза са управляеми и това може да промени динамиката и хода на самата криза, но други елементи не са.
Типичен пример за илюстриране на това положение е болестта. Тя служи за образ на едно от първите в историята определения за криза, което днес определяме като тясно (поне в това научно изследване). Древните гърци разбират кризата като мига, в който болестта се развива в посока на оздравяване или не. Днес бихме нарекли този миг „катарзис“. Няма как да се забележи, че до катарзиса и след това лечителите (сега лекарите) полагат усилия и управляват болестта, но точно в мига на катарзиса, според древните гърци кризата не е подвластна на човека, т.е. е неуправляема.
Интересен въпрос е, дали войната е криза. Криза ли е обаче всяко въоръжено стълкновение? Според достигнатото досега, не би трябвало всеки инцидент да е криза, точно защото засегнатата организация е способна да управлява и да полага усилия за овладяване на своята сигурност и най-вече – за запазване на своята устойчивост. Решение на въпроса за организиране на тази управляемост се открива в разбирането на НАТО за криза. Освен останалото, то ограничава рамката на кризата до поле, което е съвместимо с управляемостта. Принципно в Алианса не е известно да има споразумяно между държавите-членове определение за криза, но в документа NATO – Crisis management се казва, че:
Кризата „е извънредна ситуация, характеризираща се с повишена заплаха за сигурността, която изисква своевременни, координирани политически и военни действия от страна на Алианса с цел предотвратяване на ескалацията, защита на съюзниците и възстановяване на стабилността“. [14]
Според направения по-горе теоретичен разбор посочената дефиниция е стеснена, защото: 
– ограничава кризата до „извънредна ситуация“;
– ограничава характеристиките на кризата до „заплаха за сигурността“.
Следващите редове обаче обясняват, защо е направено това и какви предимства пред практиката осигурява то: „изисква своевременни, координирани политически и военни действия […] с цел предотвратяване на ескалацията“. Очевидно е, че такова разбиране за криза предполага висока степен на управляемост и дори с конкретизацията „кризисен мениджмънт“ описва какво и как се управлява: „военни и невоенни мерки, адресирани към целия спектър на кризата (кризата, но според горното дефиниране – бел. моя.) – преди , по време и след конфликта, също и отговора на природни бедствия, на терористични атаки, на технологични сривове, на спешната помощ в обществено здраве и други, които могат да застрашат сигурността на Алианса“. [15]
По-горната конкретизация за кризисния мениджмънт показва няколко елемента, които са важни за доказването на хипотезата в настоящото изследване:
1) че са управляеми само човешките действия при криза („военни и невоенни мерки […] отговора на…“)
2) че състояния като криза на дух, икономическа или финансова криза и др. в случая не попадат в полезрението на дефиницията за кризи, но ако се наложи (ако се окажат част от извънредната ситуация), човешките действия биха били подложени на управление по силата на формулировката „и други, които могат да застрашат сигурността“.
Документното стесняване на НАТО на разбирането за криза е образен пример, не само защо се правят „тесни“ определения, но и колко е необходими са те. Показва също, че и други институции, международни организации, търговски или индустриални компании и т.н. е допустимо и оправдано да изработват собствени дефиниции, като това се прави за подобряване на оперативността, на външната и вътрешната интегративност.

Изводи
Кризите са природен феномен, който съпътства човека още от неговото осмисляне като вид. Тяхното развитие засяга хората, но не попада напълно под човешкия контрол. По-скоро кризата е продукт, съвместно сътворен от природата и от активното приспособяване на човека към природата. 
При кризите могат да бъдат нарушени динамичността и равновесието, но определящ фактор е сриването на устойчивостта на засегнатия индивид, или организация. Това обвързва тясно кризата с мисленето за сигурност, но сигурността и кризата не са взаимозаменяеми термини. Необходимо условие за наличие на криза е да бъде разрушена устойчивостта, такава, каквато тя се разбира в сигурността.
Кризите са частично управляеми и това се дължи на социалната детерминираност на човешката активност. Действията целят възстановяване на устойчивостта или подобряването ѝ.
Със своите действия хората се стремят да възвърнат устойчивостта на нива, равни или по-високи на тези преди кризата. Управлението на тези действия цели намаляване на неопределеността във вътрешното равновесие за засегнатия и в неговите взаимоотношения със заобикалящия свят.

